KOMISIJOS SPRENDIMAS
2009 m. kovo 18 d.
iš dalies keičiantis Sprendimą 2008/185/EB dėl gyvūnų sveikatos sąlygų, taikomų valstybių narių ar jų regionų, kuriuose nėra Aujeskio ligos, tarpusavio prekybai kiaulėmis
(pranešta dokumentu Nr. C(2009) 1687)
(Tekstas svarbus EEE)
(2009/248/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis (1), ypač į jos 10 straipsnio 2 dalį,
kadangi:
(1)
Direktyvoje 64/432/EEB nustatyti patvirtinimo, kad valstybėje narėje ar jos regione nėra tam tikrų užkrečiamųjų ligų, įskaitant Aujeskio ligą, kriterijai. Šioje direktyvoje taip pat nustatyta, kad papildomos bendrosios ar specialiosios garantijos, kurių gali būti reikalaujama Bendrijos vidaus prekybai su šiomis valstybėmis narėmis ir regionais, turi būti nustatomos vadovaujantis šioje direktyvoje nustatyta tvarka.
(2)
2008 m. vasario 21 d. Komisijos sprendimo 2008/185/EB dėl papildomų garantijų, susijusių su Aujeskio liga Bendrijos vidaus prekybai kiaulėmis, ir kriterijų, pateikiant informaciją apie šią ligą (2) I priede pateiktas valstybių narių ar jų regionų, kuriuose nėra Aujeskio ligos ir kuriuose uždrausta vakcinuoti, sąrašas.
(3)
Sprendime 2008/185/EB taip pat nustatytos papildomos su šia liga susijusios kiaulių judėjimo tarp valstybių narių garantijos. Šios papildomos garantijos susietos su atitinkamoms valstybėms narėms ar jų regionams suteiktu ligos statusu.
(4)
Šių garantijų užtikrinimo patirtis parodė, kad būtina patikslinti, jog kiaulių judėjimui tarp valstybių narių ir jų regionų, kuriuose nėra Aujeskio ligos, kuriuose yra uždrausta vakcinuoti ir kurie išvardyti Sprendimo 2008/185/EB I priede, netaikomos jokios papildomos garantijos.
(5)
Todėl Sprendimas 2008/185/EB turėtų būti atitinkamai iš dalies pakeistas.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2008/185/EB iš dalies keičiamas taip:
1)
1 straipsnio įžanginis sakinys pakeičiamas taip:
„Veisti ar perdirbti skirtos kiaulės, siunčiamos į valstybes nares ar regionus, kuriuose nėra Aujeskio ligos ir kurie išvardyti I priede, turi būti kilusios iš tame priede nurodytos valstybės narės ar jos regiono arba atitikti šias papildomas sąlygas:“
2)
2 straipsnio įžanginis sakinys pakeičiamas taip:
„Skersti skirtos kiaulės, siunčiamos į valstybes nares ar regionus, kuriuose nėra Aujeskio ligos ir kurie išvardyti I priede, turi būti kilusios iš tame priede nurodytos valstybės narės ar jos regiono arba atitikti šias papildomas sąlygas:“
2 straipsnis
Šis sprendimas skirtas valstybėms narėms.
Priimta Briuselyje, 2009 m. kovo 18 d.